Амаларих е син на крал Аларих II и Теудигота, дъщеря на Теодорих Велики. Той е още дете, когато баща му през 507 г. пада в битката при Вуйе ("Vouillé") до Поатие против краля на франките Хлодвиг I. На трона се качва Гезалех, извънбрачният син на Аларих II и управлява от 507 до 511, понеже Амаларих е още непълнолетен. Гезалех е слаб като крал, Теодорих Велики го смъква и изгонва и номинално поема управлението, макар че назначава заместник-регентите Теудис (Theudis) и Иба, Луивирит и Ампелий.